દાદીને લાગતું વરસાદ તો આપણું જીવન છે તેને બગાડી મૂકે એવા ગીતો બાળમાનસને વરસાદને માણતા નહી પરંતુ ધિક્કારતા શીખવે છે. બાળમાનસને સાચ્ચા સંસ્કાર આપવા જરુરી છે. એ તો કૂમળો છોડ છે, વાળો તેમે વળે. બાળકો ભલે અંગ્રેજી શીખતા પરંતુ સાથે સાથે માતૃભાષાના સમૃધ્ધ વારસાનો તેમને પરિચય હોવો જોઈએ જેથી એ ગુજરાતી હોવાનો ગર્વ કરી શકે. લગભગ દર વીકએન્ડમાં અજય અને શેફાલી બાળકોને મોલમાં ફરવા લઈ જતાં. આજ સુધી બાળકો બગીચે ગયા હોય તેવું તેમને યાદ ન હતું. કુદરતી હવા, હરિયાળી, લસરપટ્ટી, હિંચકામાં બેસવા માટેની લાઈન, ઘાસ પર બેસી નાસ્તો કરવાની મજા, બગીચામાં ભાગદોડ કરવાની મજા….. આ બધું જ બાળકો ખોઈ રહ્યા હતા. મોલની મોંઘી દુકાનો બાળકોને પૈસાની ઝાકમઝાળ ભરેલી દુનિયા જ બતાવતા હતા. બગીચામાં ગરીબ-તવંગરના ભેદ વગર બીજા બાળકો સાથે રમવાનો આનંદ તેઓ ગુમાવી રહ્યા હતાં. બાળપણની મહત્વની શીખો તો જીવનનું ઘડતર કરે છે.